Document ID: /fineweb-2-swissfilter-quality_10-filterrobots/filtered/02818.jsonl.gz/5

Korizma je iza nas. Vidi se to i na našoj listi koncerata, zabava i manifestacija. Tu novu “sezonu” na najljepši način otvorio je sinoć, 26. travnja Chorus Croaticus svojim koncertom u Amanduskirche u Maienfeldu.
Wir sind keine Profis, wir sind Amateure, die versuchen anständig zu singen.
Frane Vugdelija, oditelj klape Chorus Croaticus
Korizma je iza nas. Vidi se to i na našoj listi koncerata, zabava i manifestacija. Tu novu “sezonu” na najljepši način otvorio je sinoć, 26. travnja 2003. Chorus Croaticus svojim cjelovečernjim koncertom u Amanduskirche u Maienfeldu, na poziv domaćeg muškog zbora, koji ove godine slavi svoj 175-eti jubilej. Gotovo dva i pol sata odzvanjao je ovom drevnom crkvom zvonki glas toploga juga. Da je čovjek zatvorio oči pomislio bi na tren da se nalazi na kamenim skalinama nekog malog dalmatinskog gradića, a ne u baroknoj crkvi jednog malog alpskog mjesta, kojeg je svojim pripovjetkama o plemenitoj djevojčici Heidi, diljem svijeta proslavila spisateljica Johanna Spyri.
Počelo je skladbom Jakoba Petelina Gallusa Ecce, Quomodo moritur iustus, jednom “internacionalnom” skladbom, kako ju je, radi njenog latinskog teksta, nazvao voditelj zbora Frane Vugdelija. Zatim su slijedile još tri melodije duhovnog sadržaja (tu treba posebno spomenuti Divici Mariji, na tekst hrvatskog renesansnog književnika Marka Marulića), a potom široka paleta od petnaestak skladbi duhovitog (Mislila sam mlada koludrica biti) i dubokog misaonog karaktera (Misao svijeta, posvećena Dubrovniku, na tekst S. S. Kranjčevića, Sušna zikva na školju… ).
Nakon svake skladbe slijedio je zdušni pljesak, a na kraju je Chorus morao otpjevati još dvije pjesme “na bis”. Nakon zadnje pjesme posjetitelji su pljeskali stojeći, kao znak priznanja ovim vrsnim pjevačima. Prodani su i svi CD-ovi koji su ponešeni; nije li i to znak kvaliteta ove klape?
Voditelj Chorusa, gospodin Frane Vugdelija, poklonio je na kraju koncerta domaćinima fotomonografiju Hrvatske s potpisima članova klape. Na taj će način domaćini i vizualno doživjeti ljepotu naše domaje koju su im pjevači tako lijepo zvukovno dočarali. Vjerujem da je velik dio publike bar na trenutak osjetio čežnju za hrvatskim morem.
U stanci pojedinih pjesama voditelj je dao kratko objašnjenje o temi, mjestu nastanka, autoru, prigodama u kojima se izvodi pojedina pjesma, pa moramo priznati da Chorus s pravom nosi laskavi (ali i obvezujući) prerogativ “ambasadori Hrvatske i hrvatske glazbe i kulture”.
Jedina moja primjedba, ukoliko je to dozvoljeno, odnosila bi se na sam izbor repertoara. Gotovo sve skladbe bile su s juga Hrvatske. Uvrštenjem nekoliko skladbi iz ostalih dijelova lijepe naše, koncert bi dobio na dinamici i raznovrsnosti. Znamo da Chorus njeguje uglavnom glazbeni izričaj našeg juga; ali istodobno znamo da u svom repertoaru imaju i poneku pjesmu sa sjevera Hrvatske.
U subotu, 17. svibnja, slijedi još jedan cjelovečernji koncert. U Matthaeuskirche Rossfeld, Bern. Tog dana se održava nekoliko značajnih koncerata (Thompson u Joni), ali preporučam ovaj koncert svim ljubiteljima Hrvatske, hrvatske glazbe. Posjetite ovaj koncert i povedite svoje prijatelje Švicarce. Na kulturnom planu, Hrvati u Švicarskoj ne mogu ponuditi ništa kvalitetnije u svrhu promidžbe naše domovine.
Ivan Ivić
{gallery}stories/foto/zabava/koncerti/chorus_croaticus/chorus_croaticus_maienfeld_2003/{/gallery}